Lars Gunnar Lie

Lars Gunnar Lie (født 18. september 1938 i Fjell i Hordaland) er en norsk tidligere lektor og politiker (KrF).

Etter examen artium i 1959 ble han cand.real. med hovedfag i geofysikk og grunnfag i matematikk og fysikk fra Universitetet i Bergen fra 1967. Lie var lektor ved Bergen katedralskole 1967–1968, Rothaugen skole 1968–1971 og Førde gymnas 1971–1985. Han vikarierte som undervisningsinspektør 1976–1977 og 1983–1985. I studietiden hadde han tillitsverv som formann i Bergen Kristelige Studentlag våren 1964 og formann i Realistutvalget i 1966. Senere var han også styremedlem i Det Norske Samlaget 1987–1995 og faglig tillitsvalgt i Norsk Lektorlag.

Lie var medlem av Førde kommunestyre 1976–1983, herunder ordfører 1982–1983. Han var innvalgt på Stortinget fra Sogn og Fjordane 1985–2001 og samferdselsminister i Jan P. Syses regjering 1989–1990. Det var i Lies tid som samferdselsminister at planleggingen av en hovedflyplass på Gardermoen ble besluttet. På Stortinget var han medlem av Stortingets kirke- og undervisningskomité 1985–1989, Stortingets finanskomité 1990–1993 og 1997–2001 (leder 1997–2000), Stortingets næringskomité 1993–1997 og Stortingets fullmaktskomité 1993–2001. Lie var også medlem av Kristelig Folkepartis gruppestyre. Han var sentral i forhandlingene om statsbudsjettene i slutten av 1990-årene.

Etter tiden på Stortinget flyttet han tilbake til Sotra. Lie var styreleder i Det Norske Misjonsselskap 2005–2008.

Referanser

Eksterne lenker 
 

Norske samferdselsministre
KrF-statsråder
Statsråder i Regjeringen Syse
Norske statsråder etter 1945
Stortingsrepresentanter fra KrF
Stortingsrepresentanter for Sogn og Fjordane
Stortingsrepresentanter 1985–1989
Stortingsrepresentanter 1989–1993
Stortingsrepresentanter 1993–1997
Stortingsrepresentanter 1997–2001
Ordførere i Førde
KrF-ordførere i Sogn og Fjordane
Norske lektorer
Personer fra Fjell kommune